**СТАНОВИЩЕ**

**на дирекция „Модернизация на администрацията”**

**ОТНОСНО:** частична предварителна оценка на въздействието на проекта на Закон за изменение и допълнение на Закона за електронните съобщения

На основание чл. 306 от Устройствения правилник на Министерския съвет и на неговата администрация, дирекция „Модернизация на администрацията” съгласува, постъпилата с **Ваш изх. № 03 - 00 - 456 от 26 ноември 2018 г.** частична предварителна оценка на въздействието на проект на Закон за изменение и допълнение на Закона за електронните съобщения, със следните препоръки:

**Относно раздел „Идентифициране на заинтересованите страни”**

Предлагаме да се посочат колко са предприятията, предоставящи съобщителни услуги, както и ориентировъчно да се определи броя на потребителите на национално ниво, за да се изясни обхвата на действие при промени в нормативния акт.

**Относно раздел „Варианти на действия”**

При представянето на Варианта „Приемане на ЗИД на Закона за електронните съобщения” следва да бъдат описани конкретните предложения, касаещи въвеждането на санкции при неспазване на правилата по предоставянето на съобщителните услуги.

**Относно раздели „Негативни въздействия” и „Положителни въздействия”**

За пълното представяне на потенциалните въздействия в тези два раздела следва да се разгледат негативните и положителните въздействия и за **двата варианта** за действие. Към момента информация е обща. Необходимо е да се опишат всички значителни потенциални икономически, социални или други въздействия върху всички засегнати страни, като прогнозираното въздействие може да се анализира още с количествени и качествени критерии.

Във връзка с **Решение № 704 от 5 октомври 2018 г.** на Министерския съвет, за приемане на мерки за трансформация на модела на административно обслужване, предлагаме да се вземат под внимание предвидените мерки, касаещи Закона за електронните съобщения.

Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.

На основание чл. 306, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.

На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

**ДИРЕКТОР НА ДИРЕКЦИЯ**

**„МОДЕРНИЗАЦИЯ НА АДМИНИСТРАЦИЯТА”**

**/КРАСИМИР БОЖАНОВ/**